Himno di Kòrsou

E Himno di Kòrsou ta e himno nashonal di Kòrsou. El a wòrdu rekonosé ofisialmente dia
26 di yüli 1978. E ta konsistí di ocho kuplèt, di kua e promé i e último dos ta wòrdu komunmente kantá. 

 Origen 
Dia ku Reina Wilhelmina a keda koroná komo monarka na 1898, Frater Radulphus a skirbí un kantika ku a bira konosí komo “Den tur Nashon Nos Patria ta poko konosí”. Durante e selebrashon di koronashon di Reina Wilhelmina, alumnonan di St. Jozefschool na Pietermaai a kanta e kantika aki riba melodia di e kantika alemán “Tiroler Hoferlied”. Despues Frater Candidus Nouwens a kompositá e melodia ku ta kanta te ku awor.
Aña aden aña afó a kanta e kantika aki riba Dia di La Reina den Fòrti i tambe na otro okashonnan ofisial. Asina a kuminsá konsiderá “Den Tur Nashon” òf “Nos tera” komo himno di Kòrsou'.
Riba dia 26 di yüli 1978 a rekonosé e kantika aki ofisialmente komo himno di Kòrsou, momentu ku Konseho Insular di Kòrsou a aprobá e letra segun proposishon di komishon di Himno. E letra nobo a konosé varios adaptashon a base di e kontribushonnan hasi pa Guillermo Rosario, May Henriquez, Enrique Muller i Betty Doran.
Dia 18 di yüni 2003 Konseho Insular ademas a stipulá tur e reglanan pa uso i komportashon pa himno di Kòrsou den un ordenansa insular (A.B. 2003 no. 53).Buki di Bandera, Eskudo i Himno di Kòrsou (2004), pagina 18

 Letra 
1.Lanta nos bos ban kanta 
Grandesa di Kòrsou; 
Kòrsou isla chikitu, 
baranka den laman! 

2. Kòrsou nos ta stima bo 
ariba tur nashon. 
Bo gloria nos ta kanta 
di henter nos kurason. 

3. Nos pueblo tin su lucha, 
ma semper nos tin fe
di logra den tur tempu
viktoria ku trabou! 

4. Ban duna di nos parti
p'e isla prospera. 
Laga nos uni forsa
p'asina triunfa. 

5. Nos patria nos ta demostra
onor i lealtat, 
meskos na e bandera
union di nos nashon. 

6. Nos bida lo ta poko 
pa duna nos pais, 
luchando uni pa libertat,
amor i komprenshon. 

7. I ora nos ta leu fo'i kas
nos tur ta rekorda 
Kòrsou, su solo i playanan, 
orguyo di nos tur. 

8. Laga nos gloria Kreado 
tur tempu i sin fin, 
k'El a hasi nos digno
di ta yu di Kòrsou!

 Mira tambe 
 Himno di Aruba
 Himno di Boneiro
 Himno di Sint Maarten
 Himno sin titulo (Antias Hulandes)

Category:Kòrsou
Category:Himno Nashonal